गुड़गांव/नई दिल्ली. सुकमा के जंगलों में नक्सली जब गोलियां बरसा रहे थे, तीन गोलियां लगने के बावजूद 84 वर्षीय वीसी शुक्ल कार्यकर्ताओं को आदेश दे रहे थे, इन्हें अस्पताल ले जाओ। इन्हें पानी पिलाओ। इन्हें कोई तो संभालो। मौत से 17 दिन संघर्ष के बाद उनकी यह जिंदादिली अमर हो गई। लेकिन जिंदगी हार गई। गुड़गांव के मेदांता अस्पताल में मंगलवार को पूर्व केंद्रीय मंत्री वीसी शुक्ल ने प्राण त्याग दिए।
25 मई को छत्तीसगढ़ में हुए नक्सली हमले में घायल होने के बाद वीसी शुक्ल को गुड़गांव के मेदांता अस्पताल में भर्ती कराया गया था। उनका अंतिम संस्कार बुधवार को रायपुर में किया जाएगा। हॉस्पिटल में वीसी की आंत और लीवर के ऑपरेशन किए गए। लेकिन घाव गहरे थे। उम्र की वजह से भर नहीं पाए। बीते शनिवार के बाद शरीर के अंगों ने धीरे-धीरे काम करना बंद कर दिया था। उनके घर में पत्नी और तीन पुत्रियां हैं। शुक्ल का जन्म दो अगस्त 1929 को हुआ था। छत्तीसगढ़ में तीन दिन का राजकीय शोक घोषित किया गया है।
29 साल की उम्र में सांसद बने
मप्र के पहले मुख्यमंत्री पंडित रविशंकर शुक्ल के छोटे बेटे थे वीसी। बड़े बेटे श्यामाचरण शुक्ल मप्र के मुख्यमंत्री रहे और वीसी महज 29 साल की उम्र में पहली बार महासमुंद से सांसद बने। नौ बार लोकसभा के लिए चुने गए। कांग्रेस व कांग्रेस समर्थित सरकारों में सूचना-प्रसारण, रक्षा, गृह और विदेश जैसे मंत्रालय संभाले।
किशोर के गाने पर रोक लगा दी थी
विद्याचरण इंदिरा गांधी की सरकार में सूचना और प्रसारण राज्यमंत्री थे। इमरजेंसी के दौरान इंद्र कुमार गुजराल को हटाकर शुक्ल को मंत्रालय का पूरा प्रभार सौंप दिया गया। उसी दौरान वीसी ने दूरदर्शन और रेडियो पर किशोर कुमार के गाने पर रोक लगा दी थी। कारण, किशोर ने मुंबई में हुई कांग्रेस रैली में गाने से मना कर दिया था।
hin_Deva hin_Deva bho_Deva awa_Deva hin_Deva hin_Deva